
REPUBLIKA HRVATSKA
KARLOVAČKA ŽUPANIJA
[image: ]                
           OPĆINA KAMANJE
           
          OPĆINSKO VIJEĆE

KLASA: 023-01/21-01/03
UR.BROJ: 2133-18-01-24-17
U Kamanju, 11.06.2024. godine
				
PREDMET: ZAPISNIK SA 17. SJEDNICE OPĆINSKOG VIJEĆA OPĆINE KAMANJE

Sjednica je započela u 19:00 sati u prostorima vijećnice Općine Kamanje.

Sjednici su nazočili: Ivan Lukunić,,  Ružica Brgan, Stjepan Maršić, Dragutin Ivančić

Nenazočni: Ana Ladika,  Kristina Novosel Mihalić, Josip Ribarić

Od predstavnika izvršne vlasti: 
· načelnik Općine Kamanje Damir Mateljan

Zapisničar: Anita Matešić Štajcer 

Utvrđuje se da je prisutno 4, od ukupno 7 vijećnika, te je utvrđen kvorum za donošenje odluka. 

Sjednicu otvara predsjednik Općinskog vijeća gospodin Ivan Lukunić. U uvodnom dijelu pozdravio je prisutne.

Predlaže slijedeći:
DNEVNI RED:

1. [bookmark: _Hlk130548234]Aktualni sat
2. Realizacija točaka i prihvaćanje zapisnika sa 16. sjednice Općinskog vijeća
3. Odluka o II. Izmjenama i dopunama Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama
4. Odluka o izradi Urbanističkog plana uređenja groblja Kamanje
5. Odluka o početku postupka bagatelne nabave – nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje
6. [bookmark: _Hlk169008874]Odluka o početku postupka bagatelne nabave – održavanje javne rasvjete na području Općine Kamanje
7. Odluka o imenovanju stručnog povjerenstva za pripremu i provedbu otvorenog postupka javne nabave male vrijednosti u predmetu nabave: Rekonstrukcija javne rasvjete u dijelu naselja Kamanje, ev.br. JED 17/2024
8. Zaključak o prihvaćanju Izvješća o izvršenju Plana djelovanja Općine Kamanje u području prirodnih nepogoda za 2023. godinu
9. Odluka o I. izmjenama i dopunama Proračuna Općine Kamanje za 2024. godinu
10. Zaključak o prihvaćanju Odluke o broju djece u pojedinim odgojnim skupinama za pedagošku godinu 2024./2025.
11. Odluka o ukidanju svojstva javnog dobra
                             
Predloženi dnevni red dan je na glasanje te je jednoglasno, sa 4 glasova „ZA“ prihvaćen.

Ad1) Aktualni sat
Gosp. Ivančić izvijestio je o situaciji u Reštovu nakon radova na crkvi sv. Filipa i Jakova gdje je put koji je djelomično bio navožen, navoz voda odnijela te je upitao da li se može nasipati drugi donji put s obzirom da komunalna služba kamionom prolazi radi pražnjenja kontejnera, a kada idu po tom nasipanom putu, zbog težine kamiona škarpa je malo „gurnuta“ prema groblju. Uključio se načelnik koji je rekao da materijala ima te da će se donji put navoziti.
Gosp. Ivančić spomenuo je i stazu na groblju u Reštovu koju su mještani trebali urediti, ali trenutno ne postoji zainteresiranost tko bi to odradio. Načelnik je rekao da će Općina osigurati materijal ukoliko se nađe tko će obaviti radove. Rekao je da i na žalost ti radovi oko crkve su vrlo loše vođeni ili nisu uopće te se iz tog razloga ovakve stvari sa putevima i infrastrukturom i događaju. Ujedno, načelnik se nadovezao na dopis Županije kojim nas traže da „predvidimo“ troškove daljnje obnove crkve čije je financiranje započeto sredstvima iz Fonda solidarnosti. Nastao je problem jer župnik odlazi u mirovinu te ne postoji komunikacija između Župe i Županije. Načelnik je iskazao nezadovoljstvo načinom odrađivanja te obnove i lošu organizaciju i lošem vodstvu oko te obnove. Načelnik je podsjetio i to da smo prvi ugovor oko izrade obnove crkve sa Ministarstvom sklopili mi, Općina, ali iz nekog nepoznatog razloga taj ugovor je bio poništen i potpisan je novi ugovor sa Župnim uredom, ne na traženje Župnog ureda već na zahtjev Kaptola. Na žalost, župnik nije dobio i pomoć s Kaptola u vođenju tog projekta već je Jedinstveni upravni odjel odradio većinu posla za župnika. Naravno da nama nije u interesu da se dalje ta crkva ne obnovi i uredi te ćemo u suradnji sa Konzervatorskim odjelom pokušati odraditi što treba bez obzira što nije u našoj nadležnosti.  Gosp. Ivančić nabrojao je nekoliko nedostataka koje je potrebno riješiti na toj crkvi te osvrnuo na nekvalitetu radova koji se izvode (npr. betonski stupovi od Elektre koji su samo ukopani, a nisu ubetonirani i već su nagnuti). Gosp. Lukunić osvrnuo se na okoliš oko crkve koji je Općina „solidno“ uredila, ali konkretno nije urigirano oko tog puta koji sada sporan jer su izvođači otpadni materijal samo nagurali, a sada da bi se put osposobio trebala kombinirku za ravnanje, muličarenje, navoz.. Načelnik je odgovorio da je okoliš oko crkve crkveni, a ne općinski, a mi smo se angažirali urediti ga, a što se tiče ostalih radova, sa izvođačima je lakše pregovarati ako smo mi investitor i mi plaćamo, a s obzirom da mi nismo bili investitori, kolko smo uspjeli dobiti od izvođača, dobili smo, a to je preasfaltiranje dijela ceste. Za ostalo nismo imali „alata“ natjerati ih da nešto odrade. To je jedan splet okolnosti koji se ne bi dogodio da je tim radovima upravljala Općina. Gosp. Maršić komentirao je kako se novcem za obnovu crkava loše raspolaže. Načelnik obrazlaže kako je ulaganje u crkve nužno jer je to kulturno, duhovno, narodno blago, ali problem je u prioritetima, transparentnosti, kontroli utroška sredstava. Crkve su započete s obnovom isključivo iz razloga jer nije bila potrebna građevinska dozvola i nitko crkve ne kontrolira, a nisu se krenule obnove prvo sa kućama, tvornicama, školama, vrtićima…
Gosp. Maršić pitao je kakva je situacija sa navozom na ostale puteve. Načelnik je odgovorio da na deponiji uvijek ima na zalihi dovoljno agregata za popravke udarnih rupa odnosno sustavno popravljanje. Sada prvo treba proći sve šumske puteve i opkositi ih sa strane, a nakon toga treba vidjeti gdje je potrebno samo popraviti, a gdje baš navoziti, otpustiti vodu i slično. Ali i s time će se još ovaj tjedan pričekati jer je prioritet košnja, a i premokro je još. Gosp. Lukunić se nadovezao da će se urediti glavni putevi, ali nije moguće navažanje „do svakog drveta“. Gosp. Maršić je pitao da li se može prekontrolirati put do „Japine mlake“. Gosp. Lukunić je rekao da se može navoziti, ali problem se stvara kada se trupci „šlajsaju“ po tim putevima pa idu sa traktorima dok je mokro, iznesu i blato i uništavaju puteve, ostavljaju se grane i drveće po putu pa nam se događa da kombinirka ili muličar zapne i prouzroči se šteta. Problem se dogodio na putu prema Orljakovu na kojem je ostavljena jalva, kada je muličar bio na terenu, zapelo se te je trebalo mijenjati ležaj. Gosp. Maršić je rekao da na žalost takvih situacija će uvijek biti, ali mi moramo održavati te puteve.            
Predsjednik je zaključio aktualni sat te se prešlo na sljedeću točku dnevnog reda.

Ad2) Realizacija točaka i prihvaćanje zapisnika sa 16. sjednice Općinskog vijeća 
Nema dopuna ili primjedbi na zapisnik sa 16. sjednice Općinskog vijeća te se prelazi na treću točku dnevnog reda. 
Ad3) Odluka o II. Izmjenama i dopunama Odluke o uvjetima i načinu držanja kućnih ljubimaca i načinu postupanja  s napuštenim i izgubljenim životinjama te divljim životinjama
Pročelnica je obrazložila kako su sve odluke donesene na razini Općinskog vijeća podložne nadzoru zakonitosti akata te je za  Odluku o uvjetima i načinu držanja kućnih ljubimaca i načinu postupanja  s napuštenim i izgubljenim životinjama te divljim životinjama izvršen nadzor od strane Ministarstva poljoprivrede i uočeni su neki nedostaci koje je potrebno ispraviti. Izmjene koje su izvršene odnose se na:
U preambuli Odluke potrebno ažuriran je broj Narodnih novina kojima se poziva na odredbe Zakona o zaštiti životinja. U odnosu na odredbe članka 3. Odluke, označavanje pasa mikročipom određeno stavkom 1. točkom 4. usklađeno je s odredbama članka 66. stavka 1. Zakona o zdravlju životinja (Narodne novine, broj 152/22 i 154/22). Članak 16. Odluke usklađen je s odredbama članka 5. stavka 6. Pravilnika o opasnim psima (Narodne novine, broj 117/08) kojim je određeno da je izvođenje opasnog psa na javne površine dopušteno jedino s brnjicom i na povodcu, od strane vlasnika i u skladu s komunalnim odredbama o uvjetima i načinu držanja pasa. Nadopunjen je Članak 18. Odluke gdje se nameće uzgajivačima pasa da s uzgojem ne mogu započeti prije donošenja rješenja o registraciji. U članku 19. Odluke riječ „neregistrirano“ zamijenjena je riječju „nekontrolirano“. Članak 20. izmijenjen je na način da se trajna sterilizacija odnosi na isključivo napuštene ili izgubljene životinje nakon provedenih svih propisanih mjera kojim se nije uspjelo značajno utjecati na smanjenje broja napuštenih životinja. Članak 24. Odluke usklađen je sa člankom 49. Zakona o zaštiti životinja te se odnosi na postupanje sa divljim životinjama pronađenim izvan prirodnog staništa. Člankom 27. Odluke regulirano je postupanje sa životinjama koje se koriste kod snimanja filmova i televizijskih emisija te premještanje životinja. Članak 29. usklađen je sa odredbama Zakona o zdravlju životinja. U Članku 31. Odluke propisane su kazne za nepostupanje po točkama iz stavka 3. točki 21., 23., 24. i 27. te su same točke iskorigirane.  

Daje se na raspravu ova točka dnevnog reda.
Načelnik je rekao kao pri trebaju biti pod kontrolom vlasnika i kako ne mogu šetati po javnim površinama bez nadzora. Ukoliko se to dogodi, nadležan je komunalni redar za rješavanje problema i kažnjavanje mandatnom kaznom.
Gosp. Lukunić nadovezao se i na problem sa ovcama koje na Velikom Vrhu šeću bez nadzora te smatra da će kad-tad doći do nekog problema – sudara s automobilom. Pojašnjeno mu je da su sa situacijom upoznate sve inspekcijske službe i policija. 
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA 

Utvrđuje se da je donesena slijedeća
ODLUKA
o II. Izmjenama i dopunama
Odluke o uvjetima i načinu držanja kućnih ljubimaca i načinu postupanja 
 s napuštenim i izgubljenim životinjama te divljim životinjama

Članak 1.
U preambuli Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama (Glasnik Općine Kamanje broj 01/18 i 04/20) iza brojki: „102/17“ Zakona o zaštiti životinja dodaje se zarez i brojke: „32/19“:
Članak 2.
Članak 3. stavak 1. točka 4. mijenja se i glasi:
„Svi psi moraju biti označeni injektibilnim transponderom u skladu s člankom 70. Delegirane uredbe (EU) 2019/2035 prije premještanja u svrhu promjene vlasništva, a najkasnije 90 dana od dana štenjenja“.

Članak 3.
Članak 14. mijenja se i glasi:
„Vlasnik mora opasnog psa držati u prostoru (zatvoreni kavez) ili objektu primjerene veličine, iz kojeg ne može pobjeći, a ulazna vrata u prostor ili objekt u kojem se nalazi takav pas moraju biti zaključana“. 
Članak 4.
Članak 15. mijenja se i glasi:
„Na ulazu u prostor ili objekt u kojem se nalazi opasan pas mora biti vidljivo istaknuto upozorenje: »OPASAN PAS«“.

Članak 5.
Članak 16. mijenja se i glasi:
„Izvođenje opasnog psa na javne površine dopušteno je jedino s brnjicom i na povodcu, od strane vlasnika i u skladu s komunalnim odredbama o uvjetima i načinu držanja pasa“.

Članak 4.
Članak 17. mijenja se i glasi:
„Pri sumnji da se radi o opasnom psu, komunalni redar je ovlašten nakon očitanja mikročipa te uvidom u Upisnik pasa (preko računalne aplikacije Lysacan) utvrditi je li isti upisan kao opasan pas“.

Članak 5.
Članak 18. mijenja se i glasi:
„Uzgoji kućnih ljubimaca namijenjenih prodaji ne mogu započeti obavljati djelatnost bez rješenja o registraciji uzgoja koje donosi nadležno tijelo“.
Članak 6.
U članku 19. riječ „neregistrirano“ zamjenjuje se s riječju  „nekontrolirano“.

Članak 7.
Članak 20. mijenja se i glasi:
„Na području Općine Kamanje propisuje se trajna sterilizacija kao obvezan način kontrole razmnožavanja isključivo izgubljenih i napuštenih pasa i mačaka“.

Članak 8.
Članak 24. stavak 2. mijenja se i glasi:
	„ Divlja životinja pronađena izvan prirodnog staništa smješta se u sklonište koje osigurava njezino vraćanje u prirodno stanište ako je to moguće. Ako nije moguće vraćanje divlje životinje u prirodno sklonište, životinja se prvo nudi najbližem lovoovlašteniku u skladu s posebnim propisima o lovstvu, a ako je najbliži lovoovlaštenik ne može prihvatiti nudi se zooloskom vrtu koji je opremljen za njezino primanje. Ako se divlja životinja ne može smjestiti u sklonište, a lovoovlaštenik ili zoološki vrt nisu životinju u mogućnosti primiti, životinja se može usmrtiti“.

Članak 9.
Članak 27. mijenja se i glasi:
	„ Korištenje životinja pri snimanju filmova i televizijskih emisija te za izložbe, smotre, natjecanja životinja, predstave i u druge svrhe s ciljem predstavljanja životinja može se obavljati nakon što nadležni veterinarski inspektor izda suglasnost.
	Životinje se mogu koristiti za potrebe iz stavka 1. ovog članka ako im se osigura skrb u skladu s etološkim i biološkim potrebama s obzirom na vrstu i kategoriju životinja.
	Zabranjeno je za potrebe iz stavka 1. ovog članka korištenje divljih životinja, koje potječu iz prirode, ako takvo korištenje zahtjeva premještanje iz njihova životnog prostora.
Životinje iz zooloških vrtova mogu se uz suglasnost nadležnog veterinarskog inspektora premještati radi korištenja u edukativne svrhe.
Zahtjev za izdavanje suglasnosti iz stavaka 1. i 4. ovoga članka dostavlja se nadležnom veterinarskom inspektoru najmanje sedam dana prije korištenja životinja, a mora sadržavati popis svih životinja koje će se koristiti (vrstu, kategoriju i broj), podatak o dosadašnjem načinu držanja i korištenja životinja, svrsi korištenja, uvjetima držanja životinja tijekom korištenja i mjestu održavanja snimanja, izložbe, smotre, natjecanja, predstave ili drugog načina predstavljanja životinja“.

Članak 10.
Članak 29. stavak 6. točka 2. mijenja se i glasi:
	„ posjednik nije označio psa injektibilnim transponderom u skladu s odredbama članka 70. Delegirane uredbe (EU) 2019/2035, odnosno članka 66. stavka 1. Zakona o zdravlju životinja ("Narodne novine" br. 152/22., 154/22.)“

U članku 29. stavku 6. iza točke 10. dodaje se točka 11. koja glasi:
„posjednik nije psa redovito cijepio protiv bjesnoće.“

Članak 11.
U članku 31. stavku 3. riječi: „500 kuna“, „2.000,00 kuna“ zamjenjuju se riječima: „70,00 eura“, „270,00 eura“.

U članku 31. stavku 3. točke 21., 23., 24. i 27. mijenjaju se i glase:

	„21. na ulazu u prostor ili objekt u kojem se nalazi opasan pas nije vidljivo istaknuto upozorenje: »OPASAN PAS«. (čl.15.) 

23. ne drži pod kontrolom razmnožavanje kućnih ljubimaca i ne spriječi svako nekontrolirano razmnožavanje. (čl.19.) 

24. ne provede mjeru trajne sterilizacije kao obvezan način kontrole razmnožavanja isključivo izgubljenih i napuštenih pasa i mačaka (čl.20.) 

27. prodaje kućne ljubimce na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojemu moraju udovoljavati trgovine kućnim ljubimcima, veleprodaje i prodaje na izložbama. (čl. 28.)

Članak 12.
Odluka o II. Izmjenama i dopunama Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama i divljim životinjama stupa na snagu osmog dana od dana objave u „Glasniku Općine Kamanje“.

Prelazi se na sljedeću točku.

Ad4) Odluka o izradi Urbanističkog plana uređenja groblja Kamanje
Pročelnica je dala obrazloženje kako je Prostornim planom Općine Kamanje definirana obaveza izrade Urbanističkog plana uređenja groblja  Kamanje. S obzirom da je 2023. godine započela digitalizacija javne uprave, tako su se i procedure kod kreiranja i donošenja pojedinih odluka izmijenile. Prijedlog Odluke kreiran je i potpisan od strane pročelnice kroz sustav ePlanovi te je taj Prijedlog apliciran na natječaj NPOO-a nakon čega su odobrena sredstva u iznosu   12.500,00 eura. Završena je procedura strateške procjene na okoliš i stvoreni su uvjeti za donošenje odluke na Općinskom vijeću

Daje se na raspravu ova točka dnevnog reda.
Načelnik je obrazložio kako je urbanistički plan neophodan dokument te bez toga ne možemo započeti proceduru proširenja groblja. Da bi uopće mogli ishoditi dokumentaciju za proširenje i uređenje groblja, prethodno je nužno izraditi ovaj Urbanistički plan.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA 

Utvrđuje se da je donesena slijedeća
ODLUKA
Odluka o izradi Urbanističkog plana uređenja groblja Kamanje


Opće odredbe
Članak 1.
[bookmark: _Hlk113820177]Donosi se odluka o izradi Urbanističkog plana uređenja groblja u Kamanju, u daljnjem tekstu: Odluka.
Donošenjem ove Odluke započinje postupak izrade i donošenja Urbanističkog plana uređenja groblja u Kamanju, u daljnjem tekstu: Plan.
Nositelj izrade Plana je Općina Kamanje, Jedinstveni upravni odjel, u daljnjem tekstu: Nositelj izrade.
Odgovorna osoba Nositelja izrade je čelnik tijela iz stavka 3. ovoga članka.
Pravna osnova za izradu Plana
Članak 2.
[bookmark: _Hlk113820354]Postupak izrade i donošenja Plana temelji se na odredbama članka 86. do članka 112. Zakona, a u skladu s odredbama Pravilnika o prostornim planovima (Narodne novine broj 152/23), u daljnjem tekstu: Pravilnik, i ostalim važećim propisima iz područja prostornog uređenja.
Razlozi donošenja Plana, ciljevi i programska polazišta
Članak 3.
Ovom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade Plana.
Razlozi za donošenje Plana:
A. Usklađenost sa zakonskim i podzakonskim okvirom
1. Zakonska obveza izrade Plana i usklađenje sa Zakonom
Pravna osnova za izradu i donošenje Plana je Zakon o prostornom uređenju (Narodne  novine broj: 153/13, 65/17, 114/18, 39/19, 98/19, 67/23), Zakon o grobljima (Narodne novine broj: 19/98, 50/12, 89/17 u daljnjem tekstu: Zakon o grobljima), Prostorni plana uređenja Općine Kamanje sa smanjenim sadržajem (Službeni glasnik općine Kamanje, broj 04/09, 02/13, 04/19 i 04/22 -u daljnjem tekstu PPUO Kamanje) te ostali važeći propisi iz prostornog uređenja kao i posebni propisi. 
Obveza izrade Detaljnog plana uređenja za navedeni prostor određena je i člankom 16. Pravilnika o grobljima (Narodne novine br. 99/02) jer će se postojeće groblje proširiti u površini većoj od 20% ukupne površine groblja.
Plan se izrađuje sukladno odredbama Zakona o prostornom uređenju i Pravilnika o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (Narodne novine broj 106/98, 39/04, 45/04-ispravak, 163/04 19/11) te Pravilnika o grobljima (Narodne novine broj: 99/02 - u daljnjem tekstu Pravilnik o grobljima).
Člankom 16. Pravilnika o grobljima propisano je da se organizacija i uređenje prostora novih groblja utvrđuje detaljnim planom uređenja. U skladu s člankom 200. stavka 3. Zakona o prostornom uređenju, provedbeni planovi uređenja i detaljni planovi uređenja smatraju se urbanističkim planovima uređenja.  Kako je riječ o posebnim područjima čiji su osnovni normativi o prostornim tehničkim uvjetima pri planiranju utvrđeni Pravilnikom o grobljima, sadržaj urbanističkog plana uređenja za groblje, osim sadržaja utvrđenog odredbom članka 80. Zakona, treba sadržavati i sve pokazatelje i elemente određene odredbom članka 16. Pravilnika o grobljima.
2. Usklađenje s planom više razine
Plan mora biti usklađen sa Prostornim planom Karlovačke županije.
3. Usklađenje s planom šireg područja iste razine
Urbanistički plan uređenja je prostorni plan lokalne razine užega područja i sukladno Zakonu treba biti usklađen s prostornim planom lokalne razine širega područja – Prostorni plan uređenja Općine Kamanje, u čijim odredbama za provedbu su sadržane obaveze i smjernice za izradu urbanističkih planova uređenja, kao prostornih planova užega područja.
B. Određivanje novih prostorno planskih rješenja
PPUO Kamanje je propisao obvezu izrade predmetnog Plana. Na području općine Kamanje trenutno se nalaze izgrađena dva groblja i to groblje Reštovo i groblje Kamanje. Groblje Kamanje  je većim dijelom popunjeno i ne zadovoljava potrebne kapacitete za daljnji period. Slijedom navedenog, razlozi za izradu Plana su:
-  usklađenje sa PPUO-om Kamanje kojim je utvrđena obveza izrade Plana te dane smjernice za njegovu izradu,
-  osigurati mogućnost daljnjeg proširenja groblja, gradnju novih grobnih mjesta i potrebne infrastrukture, te prostora za prateće usluge groblja. Treba formirati prostornu i funkcionalnu cjelinu od već izgrađenog dijela, vodeći računa o uklapanju planirane cjeline groblja u okolni prostor.
Osnovni ciljevi i programska polazišta za izradu Plana:
Planom je potrebno predvidjeti proširenje postojećeg groblja Kamanje, pri čemu treba voditi računa o organizaciji prostora vezano na postojeći (izgrađeni) dio groblja.
Uređenje groblja te oblikovanje opreme koja se postavlja na groblje mora biti primjereno oblikovanju, uređenosti i tradiciji. Uređenje groblja će biti usklađeno sa Zakonom o grobljima (Narodne novine broj 19/ 98 i 50/12) i Pravilnikom o grobljima (Narodne novine broj 99/02) te ostalim propisima.
Svi javni dijelovi građevine odnosno građevne čestice moraju biti pristupačni osobama sa invaliditetom i smanjene pokretljivosti sukladno Pravilniku o osiguranju pristupačnosti građevina osobama s invaliditetom i smanjene pokretljivosti (Narodne novine broj 78/13);
Sukladno navedenom cilju utvrđuju se sljedeća programska polazišta Plana:
   osiguravanje prostornih preduvjeta za izgradnju svih sadržaja novog groblja te uređenje i izgradnju prometne i komunalne infrastrukture prema standardima utvrđenim posebnim propisima za groblja i opremanje pripadajućom grobnom infrastrukturom (vodoopskrba, odvodnja i rasvjeta),
   ambijentalno oblikovanje groblja kao zelene parkovne površine kvalitetnim parkovno-pejsažnim rješenjima,
   odgovarajuće uklapanje novog dijela groblja u ambijentalne karakteristike prostora i dodavanja mu simboličkog i identifikacijskog značenja,
   kvalitetno funkcionalno i oblikovno povezivanje grobnih polja s pripadajućim sadržajima; pri utvrđivanju rasporeda novih grobnih polja kao i ostalih sadržaja osigurati komunikaciju grobnim stazama unutar groblja pratećih sadržaja, predvidjeti kompletno ograđivanje groblja s gospodarskim i pješačkim ulazima u groblje; staze unutar groblja moraju osigurati kretanje pogrebne povorke do ulaska u grobno polje;
   pri utvrđivanju rasporeda novih grobnih polja kao i ostalih grobnih sadržaja omogućiti faznu i/ili etapnu realizaciju zahvata u prostoru
Obuhvat Plana
Članak 4.
Lokacija groblja Kamanje koje će se proširiti nalazi se u centru naselja Kamanje. Plan obuhvaća slijedeće katastarske čestice: 1284/3, 1282/2, 1282/1, 1281/2, 1281/1 i 1283 sve k.o. Brlog Ozaljski sve u vlasništvu Općine Kamanje.
Sažeta ocjena stanja u obuhvatu Plana
Članak 5.
PPUO-om Kamanje definirana je obveza izrade Urbanističkog plana uređenja groblja Kamanje te je navedeno područje određeno kao površine za razvoj i uređenje izvan naselja (izgrađene strukture izvan naselja). Predmetni prostor u naravi je neizgrađeno područje.
Obuhvat Plana nalazi se neposredno uz nerazvrstanu cestu NO BO – 48 koja omeđuje groblje sa tri strane dok je zapadna strana omeđena javnim dobrom – poljskim putem. Na groblju postoji mrtvačnica i pomoćni objekt – spremište.
Preduvjet za proširenje groblja na česticama 1281/1 i 1281/2 je niveliranje terena pomoću potpornih zidova jer u naravi predmetni teren oštro pada na navedenom području pa nije pogodan za korištenje.
Pri projektiranju ukopnih polja potrebno je predvidjeti i polje u kojem će biti moguć prihvat urni.
Postojeću mrtvačnicu koju je načeo zub vremena je potrebno pregledati te predvidjeti radove na obnovi iste. To se pogotovo odnosi na odvod oborinske vode od objekta i sanaciju vlage u objektu te generalno predviđanje potrebnih završih radova za dovođenje objekta u prihvatljivo stanje.
Površina postojećeg groblja izvan građevinskog područja naselja određena je u naselju Kamanje, površine P = 6 235 m2.
Popis sektorskih strategija i drugih dokumenata u skladu s kojima se utvrđuju zahtjevi za izradu Plana
Članak 6.
Za izradu Plana biti će korišteni podaci dostupni iz informacijskog sustava prostornog uređenja te podaci i dokumentacija koju dostavljaju javnopravna tijela iz svog djelokruga. Javnopravna tijela, ako je moguće, podatke i drugu dokumentaciju dostavljaju u digitalnom obliku te geokodirane (georeferencirane).
Odgovarajuće sektorske strategije, planove, studije i druge dokumente propisane posebnim zakonima dostavit će javnopravna tijela određena u ovoj Odlukci, svatko iz područja svog djelokruga. 
Ukoliko se tijekom izrade Plana ukaže potreba za posebnim stručnim podlogama od značaja za moguća specifična prostorno – planska rješenja, odnosno dodatnom dokumentacijom, one će biti izrađene, odnosno dokumentacija pribavljena od strane nositelja izrade te će se dostaviti stručnom izrađivaču prostornog plana.
Način pribavljanja stručnih rješenja za izradu Plana
Članak 7.
Stručna rješenja za izradu Plana izrađuje stručni izrađivač Plana, ovlašten za obavljanje stručnih poslova prostornog uređenja.
Popis javnopravnih tijela određenih posebnim propisima, koja daju zahtjeve za izradu Plana iz područja svog djelokruga, te drugih sudionika i korisnika prostora koji trebaju sudjelovati u izradi Plana
Članak 8.
Poziv na dostavu zahtjeva za izradu Plana uputit će se sljedećim javnopravnim tijelima:
1. Karlovačka županija, Upravni odjel za graditeljstvo i okoliš, HR-47000 Karlovac, Križanićeva 11.
2. HRVATSKI TELEKOM d.d., HR-10000 Zagreb, Radnička cesta 21.
3. Hrvatska regulatorna agencija za mrežne djelatnosti, HR-10110 Zagreb, Ulica Roberta Frangeša Mihanovića 9.
4. Hrvatske šume d.o.o., Uprava šuma Podružnica Karlovac, HR-47000 Karlovac, Put Davorina Trstenjaka 1.
5. Ministarstvo unutarnjih poslova, Ravnateljstvo civilne zaštite, Područni ured civilne zaštite Rijeka, Služba civilne zaštite Karlovac, Odjel inspekcije, HR-47000 Karlovac, Trg hrvatskih redarstvenika 6.
6. Ministarstvo poljoprivrede, Uprava ribarstva, HR-10000 Zagreb, Ulica grada Vukovara 78.
7. Ministarstvo prostornoga uređenja, graditeljstva i državne imovine, Uprava za upravljanje i raspolaganje nekretninama, HR-10000 Zagreb, Ulica Republike Austrije 20.
8. KOMUNALNO OZALJ d.o.o., HR-47280 Ozalj, Akademika Milana Heraka 11.
9. HEP-Operator distribucijskog sustava d.o.o., Elektra Karlovac, HR-47000 Karlovac, Vladka Mačeka 44.
10. Hrvatske vode, VGO za gornju Savu, HR-10000 Zagreb, Ulica grada Vukovara 271.
Poziv na dostavu zahtjeva za izradu Plana uputit će se i drugim sudionicima i korisnicima prostora koji sudjeluju u izradi Plana:
1. Zavod za javno zdravstvo Karlovačke županije, HR-47282 Karlovac, Dr. Vladka Mačeka 48.
2. Javna ustanova Zavod za prostorno uređenje Karlovačke županije, HR-47000 Karlovac, Jurja Križanića 11.
Rok za dostavu zahtjeva je 30 dana od zaprimanja poziva za dostavu zahtjeva.
Ako javnopravno tijelo ne dostavi zahtjeve u roku iz prethodne alineje, smatra se da zahtjeva nema.
Zahtjevi za  Plana dostavljaju se na jedan od sljedeći način:                                                  kroz modul ePlanovi
	elektroničkom poštom
	poštom uz dostavnicu ili ukoliko je  
                                                                                                                                                prihvatljivo osobnom dostavom.
Dinamika s fazama izrade Plana
Članak 9.
Rokovi za izradu pojedinih faza Plana su:
- dostava zahtjeva za izradu Plana od strane tijela i osoba određenih posebnim propisima - u roku od 15 (petnaest) dana,
- izrada nacrta Prijedloga Plana za utvrđivanje Prijedloga Plana za javnu raspravu - u roku od 30 dana od dostavljenih podataka, planskih smjernica, rješenja i sl. od javnopravnih tijela i drugih sudionika u izradi Plana te izrade idejnog rješenja;
- javni uvid u Prijedlog Plana u trajanju od 30 (trideset) dana,
- izrada Izvješća o javnoj raspravi - u roku od 15 (petnaest) dana od proteka roka za davanje pisanih mišljenja, prijedloga i primjedbi;
- izrada Nacrta konačnog prijedloga Plana u roku od 15 (petnaest) dana od izrade izvješća o javnoj raspravi;
- izrada Plana (uvez) u roku od 15 (petnaest) dana od dana usvajanja Plana na Općinskom vijeću.
Izvori financiranja izrade Plana
Članak 10.
Izrada Plana financirati će se putem Mehanizma za oporavak i otpornost, Poziva za dodjelu bespovratnih sredstava za izradu prostornih planova nove generacije putem elektroničkog sustava ePlanovi, posredno putem proračuna Općine Kamanje.
Druga pitanja značajna za izradu Plana
Članak 11.
U skladu s člankom 86. Zakona na Prijedlog odluke o izradi Plana sukladno posebnim propisima kojima se uređuje zaštita okoliša i prirode pribavljeno je:
· Mišljenje sukladno posebnim propisima kojima se uređuje zaštita okoliša i prirode, KLASA: 351-03/24-02/24, URBROJ: 2133-7-01/01-2-02 od 10.05.2024., koje je izdalo nadležno tijelo za zaštitu okoliša i prirode: Karlovačka županija, Upravni odjel za graditeljstvo i okoliš, Odsjek za planske poslove i zaštitu okoliša.
Nema drugih pitanja značajnih za izradu Plana.
Prijelazne i završne odredbe
Članak 12.
Nositelj izrade Plana će po objavi ove Odluke, prema članku 88. Zakona obavijestiti javnost o izradi Plana na mrežnoj stranici Općine Kamanje i Karlovačke županije.
Ova Odluka stupa na snagu osmoga dana od dana objave u službenom glasilu.

Prelazi se na sljedeću točku.

Ad5) Odluka o početku postupka bagatelne nabave – nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje
Pročelnica je pojasnila kako nam sa dosadašnjim dobavljačem kamenog materijala ističe ugovor u kolovozu ove godine te je to razlog raspisivanja novog pozivnog natječaja. U prijedlogu odluke popisane su pravne osobe kojima se namjerava poslati poziv te se Vijećnicima daje mogućnost da predlože i neke druge dobavljače. Ugovor se potpisuje sa najpovoljnijim dobavljačem na četiri godine. 

Daj se na raspravu ova točka dnevnog reda.
Gosp. Lukunić komentirao je kako je sa dosadašnjim dobavljačem bila jako dobra suradnja te se nada da će se i na ovaj poziv javiti. Načelnik je komentirao kako je ta tvrtka mnogo puta izašla u susret i u situacijama kada smo imali poplave, kada su donirali materijal te pomogli kamionskim prijevozom bez naknade.
Gosp. Ivančić komentirao je da bi bilo dobro stupiti u kontakt sa udrugom „Breza“ pa zajednički urediti šumski put koji nije dovršen prema Brezniku odnosno od Reštova prema Brezniku..
Načelnik se nadovezao i rekao kako se raspisuje natječaj EU fondova kojima će se sufinancirati rekonstrukcija šumskih puteva i kako ćemo se zasigurno javiti na taj natječaj s obzirom da već imamo pripremljenu dokumentaciju. Riječ je o putevima od Brloga prema Vodenici koje je potrebno rekonstruirati jer je taj put „zapostavljen“, a naši mještani imaju šume na tom području.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.

Utvrđuje se da je donesena sljedeća
Odluka o početku postupka bagatelne nabave –
nabava i prijevoz kamenog materijala za potrebe održavanja nerazvrstanih cesta i javnih površina na području Općine Kamanje

Članak 1.
1. Naziv predmeta nabave: Nabava i prijevoz kamenog materijala za potrebe održavanja 
                                                nerazvrstanih cesta i javnih površina na području Općine Kamanje

2. Redni broj predmeta nabave: JED – 16/2024

3. Iznos planiranih sredstava: 12.000,00 eura bez PDV-om, osigurano u Proračunu Općine Kamanje za 2024. godinu; Program 1013: Održavanje komunalne infrastrukture, Funkcija 045: Promet, Tekući projekt T1013 03: Održavanje asfaltnih površina i makadamskih puteva

4. Način provedbe postupka: prikupljanje ponuda Pozivom za dostavu ponuda

5. Podaci o naručitelju:	Općina Kamanje, Kamanje106, 47282 Kamanje
				            MB:	02549301
				            OIB: 	01582703044

6. Podaci o odgovornoj osobi naručitelja: Damir Mateljan, Općinski načelnik Općine Kamanje

7. Povjerenstvo za provedbu postupka natječaja:
· Anita Matešić Štajcer – sukl. čl. 24. Zakona o javnoj nabavi (NN  90/11, 83/13, 143/13,13/14)
· Suzana Priselac Špeljko - član
· Ivan Lukunić - član       

8. Pozivi za dostavu ponuda uputiti će se na slijedeće adrese: 
1.	Gradbeništvo Žokvić, Čardak 4, Črnomelj, email: martin.zokvic@margrad.si 
2.	GM - prijevoz obrt za javni cestovni prijevoz i zemljane radove, Trška cesta 22, Ozalj, email: krunoslav.zganjer@ka.t-com.hr 
3.	Busija transporti obrt za javni cestovni prijevoz i građevinsku mehanizaciju, Kamanje 64, Kamanje, email: tomislavbusija@gmail.com  
4.	ML GRADNJA d.o.o., Ante Starčevića 20, Karlovac, email: gmtt.lescanec@gmail.com

9. Rok provedbe postupka nabave: 90 dana od dana donošenja ove Odluke.

10. Način i uvjeti plaćanja
Plaćanje na žiro-račun izvoditelja usluge, a po izvršenoj usluzi temeljem ispostavljenih  računa u roku od 30 dana od dana dostave računa.

11. Jamstva
· ponuditelj mora dostaviti izjavu da će, ako bude izabran kao najpovoljniji, predati Naručitelju bjanko zadužnicu na iznos do 1.000,00 eura ovjerenu od strane javnog bilježnika, za uredno izvršenje ugovora.

12. Ocjenjivanje povoljnosti prikupljenih ponuda obavljati će se temeljem dostavljenih                                                                          ponuda, a kriterij za odabir najpovoljnije ponude je ponuda s najnižom cijenom.
13. Odabir najpovoljnije ponude izvršiti će odgovorna osoba naručitelja na prijedlog  Povjerenstva iz točke 8. ovog članka. Općinski načelnik zaključiti će Ugovor o nabavci i prijevozu kamenog materijala za potrebe održavanja nerazvrstanih cesta i javnih površina na području Općine Kamanje.
Članak 2.
Ova Odluka stupa na snagu osmog dana od dana objave u ''Glasniku Općine Kamanje“.

Prelazi se na sljedeću točku.

Ad6) Odluka o početku postupka bagatelne nabave – održavanje javne rasvjete na području Općine Kamanje 
Pročelnica je pojasnila da sukladno našoj Odluci o komunalnim djelatnostima održavanje javne rasvjete ugovor se daje najpovoljnijem ponuđaču na razdoblje od četiri godine. U prijedlogu odluke popisani su dobavljači kojima će se uputiti pozivi na dostavu ponuda te se daje mogućnost Vijećnicima da predlože i neke druge osobe kome bi se poziv slao.
Daj se na raspravu ova točka dnevnog reda.
Vijećnici su prokomentirali suradnju sa dosadašnjim dobavljačem, za kojeg smatraju da je suradnja bila dobra.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.

[bookmark: _Hlk157429547]Utvrđuje se da je donesena sljedeća
                                                          Odluka o početku postupka bagatelne nabave – 
                                                   održavanje javne rasvjete na području Općine Kamanje

Članak 1.
1. Naziv predmeta nabave: Održavanje javne rasvjete na području Općine Kamanje

2. Redni broj predmeta nabave: JED – 13/2024

3. Iznos planiranih sredstava: 7.500,00 eura bez PDV-om, osigurano u Proračunu Općine Kamanje za 2024. godinu; Program 1013: Održavanje komunalne infrastrukture, Tekući projekt T1013 01: Održavanje javne rasvjete

4. Način provedbe postupka: prikupljanje ponuda Pozivom za dostavu ponuda

5. Podaci o naručitelju: Općina Kamanje, Kamanje106, 47282 Kamanje
				             MB:	02549301
				             OIB: 	01582703044

6. Podaci o odgovornoj osobi naručitelja: Damir Mateljan, Općinski načelnik Općine Kamanje

7. Povjerenstvo za provedbu postupka natječaja:
· Anita Matešić Štajcer – sukl. čl. 24. Zakona o javnoj nabavi (NN  90/11, 83/13, 143/13,13/14)
· Suzana Priselac Špeljko - član
· Ivan Lukunić - član      
 
8. Pozivi za dostavu ponuda uputiti će se na slijedeće adrese: 
· BiG, obrt za elektroinstalacije, Mala Paka 7A, 47276 Žakanje, email: mirko.gustin@gmail.com 
· ENTEH ENERGY OF TOMORROW d.o.o. za proizvodnju i usluge, Reštovo 28 b, 47282 Kamanje, email: info@en-teh.si 
· Timelektro & Security d.o.o., Karlovačka cesta 102, 47280, Ozalj, email: timelektro@timelektro.hr 

9. Rok provedbe postupka nabave: 90 dana od dana donošenja ove Odluke.

10. Način i uvjeti plaćanja
Plaćanje na žiro-račun izvoditelja usluge, a po izvršenoj usluzi temeljem ispostavljenih  računa u roku od 30 dana od dana dostave računa.

11. Jamstva
· ponuditelj mora dostaviti izjavu da će, ako bude izabran kao najpovoljniji, predati Naručitelju bjanko zadužnicu na iznos do 1.000,00 eura ovjerenu od strane javnog bilježnika, za uredno izvršenje ugovora.

12. Ocjenjivanje povoljnosti prikupljenih ponuda obavljati će se temeljem dostavljenih                                                                          ponuda, a kriterij za odabir najpovoljnije ponude je ponuda s najnižom cijenom.

13. Odabir najpovoljnije ponude izvršiti će odgovorna osoba naručitelja na prijedlog  Povjerenstva iz točke 8. ovog članka. Općinski načelnik zaključiti će Ugovor o održavanju javne rasvjete na području Općine Kamanje na razdoblje od četiri godine.
Članak 2.
Ova Odluka stupa na snagu osmog dana od dana objave u ''Glasniku Općine Kamanje“.

Prelazi se na sljedeću točku.

Ad7) Odluka o imenovanju stručnog povjerenstva za pripremu i provedbu otvorenog postupka javne nabave male vrijednosti u predmetu nabave: Rekonstrukcija javne rasvjete u dijelu naselja Kamanje, ev.br. JED 17/2024
Načelnik je pojasnio kako se ova nabava odnosi na dodatnu rekonstrukciju javne rasvjete gdje je javna rasvjeta nedostajuća odnosno na dionicama koje je potrebno nadopuniti LED rasvjetom i eventualno zamijeniti živina rasvjetna tijela. Od Ministarstva regionalnog razvoja za taj projekat odobreno nam je 25000,00 eura te ćemo za nešto veću vrijednost odraditi radova. Investicija se odnosi na dionicu u Kamanju u Kraljevim Dragama od kbr. 79 do kbr. 81b, onda u centru od kbr. 62 do k.br 98. Po potrebi će se ugraditi dodatni kandelabri.  Predložene su osobe kojima će se pozivi poslati te povjerenstvo koje će provesti postupak.

Odluka je dana na raspravu.
Gđa Brgan je komentirala kako kod njezinog stambenog objekta stoje još tri živine svjetiljke, na što je gosp. Lukunić odgovorio da kada prestanu svijetliti, zamijeniti će se LED svjetiljkama. 
Vijećnici su komentirali i o mogućnostima ekološkog zbrinjavanja pokvarenih LED lampi.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.
Utvrđuje se da je donesena sljedeća
Odluka o imenovanju stručnog povjerenstva 
za pripremu i provedbu otvorenog postupka javne nabave male vrijednosti u predmetu nabave: Rekonstrukcija javne rasvjete u dijelu naselja Kamanje, ev.br. JED 17/2024

Članak 1.
1. Podaci o javnom naručitelju: Općina Kamanje sa sjedištem u Kamanju, Kamanje 106, OIB: 01582703044, tel. 047 642 288, telefax: 047 642 290, e-mail: opcina.kamanje@kamanje.hr
2. Predmet nabave: Rekonstrukcija javne rasvjete u dijelu naselja Kamanje, ev.br. JED 17/2024
3. Procijenjena vrijednost nabave: 32.000,00 eura bez poreza na dodanu vrijednost.
4. Zakonska osnova za provođenje postupka javne nabave: čl. 86. do čl. 89.  Zakona o javnoj nabavi.
5. Odabrani postupak javne nabave: Otvoreni postupak javne nabave male vrijednosti
6. Stručno povjerenstvo u postupku javne nabave:  
1. Anita Matešić Štajcer (Certifikat u području javne nabave)
2. Suzana Priselac Špeljko
3. Ivan Lukunić

Zadaci stručnog povjerenstva:
· koordiniraju pripremu i provođenje postupka javne nabave,
· otvaraju ponude,
· sudjeluju u  pregledu i ocjeni ponuda,
· usmjeravaju rad stručnih osoba i službi naručitelja kojima je povjerena izrada dokumentacije za nadmetanje, pregled i ocjena ponuda, te ostali poslovi vezani s postupkom javne nabave.

Stručno povjerenstvo za svoj rad odgovara odgovornoj osobi naručitelja.

7. Odgovorna osoba javnog naručitelja: Damir Mateljan

Članak 2.
Nabava iz članka 1. ove Odluke financirat će se iz Proračuna Općine Kamanje, Program 1002: Prostorno uređenje i unapređenje stanovanja, Kapitalni projekt: K100201, Izgradnja i obnova mreže javne rasvjete, Konto 42 Rashodi za nabavu proizvedene dugotrajne imovine. 
Članak 3.
Ova Odluka stupa na snagu danom donošenja i objaviti će se u „Glasniku Općine Kamanje“.

Prelazi se na slijedeću točku.
Ad8) Zaključak o prihvaćanju Izvješća o izvršenju Plana djelovanja Općine Kamanje u području prirodnih nepogoda za 2023. godinu
Pročelnica je obrazložila da je Općinsko vijeće Općine Kamanje donijelo je Odluku o agrotehničkim mjerama u svrhu zaštite poljoprivrednog zemljišta i o mjerama za uređivanje i održavanje poljoprivrednih rudina te mjerama zaštite od požara na poljoprivrednom i šumskom zemljištu na području Općine Kamanje. Sukladno članku 10. Zakona o poljoprivrednom zemljištu, jedinica lokalne samouprave dostavlja Ministarstvu poljoprivrede i Hrvatskom centru za poljoprivredu, hranu i selo godišnje izvješće o primjeni mjera propisanih Odlukom svake tekuće godine za prethodnu godinu. Prirodnom nepogodom, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu. S obzirom da nije bilo prirodnih nepogoda u prethodnoj godini, samo izvješće je općenito.
Zaključak je dan na raspravu.
Nitko se nije javio za raspravu.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.
Utvrđuje se da je donesen sljedeći

Zaključak 
o prihvaćanju Izvješća o izvršenju Plana djelovanja Općine Kamanje 
u području prirodnih nepogoda za 2023. godinu

Članak 1.
Prihvaća se Izvješće o izvršenju Plana djelovanja Općine Kamanje u području prirodnih nepogoda za 2023.godinu, KLASA: 920-01/23-01/02, UR.BROJ: 2133-18-02-24-04 od dana 29. ožujka 2024. godine.

Članak 2.
Izvješća o izvršenju Plana djelovanja Općine Kamanje u području prirodnih nepogoda za 2023.godinu je sastavni dio ovog Zaključka.
Članak 3.
Ova Zaključak stupa na snagu osmog dana od dana objave u „Glasniku Općine Kamanje“.

Prelazi se na slijedeću točku.

[bookmark: _Hlk169009170]Ad9) Odluka o I. izmjenama i dopunama Proračuna Općine Kamanje za 2024. godinu
Pročelnica je obrazložila da se rebalans radi za stavke koje za koje se i raspisuju natječaji i za koje su odobrena sredstva prema prethodno raspisanim natječajima. Konkretno stavke koje se mijenjaju najvećim dijelom se odnose na prostorno planiranje s obzirom da idemo u izradu Urbanističkog plana uređenja groblja te izmjene i dopune prostornog plana, te stavka javne rasvjete s obzirom da će se nadograđivati javna rasvjeta. Stavka koja je smanjena odnosi se na projekat autobusnih stajališta s obzirom da nam taj projekat nije odobren. 

Odluka je dana na raspravu.

Gosp. Lukunić osvrnuo se na problem nedostatka autobusnih stajališta te je rekao kako nam je sada problem sigurnosti putnika od kada umjesto vlaka vozi autobus jer putnici čekaju na kolniku i autobus staje na samoj cesti. Konkretno je takav slučaj u Kamanju u Lukama gdje autobus ne ide na željezničku stanicu gdje bi morao pokupiti putnike već ih pokuplja na samoj cest. Riječ je oko 20-tak djece koja svakodnevno s tog stajališta putuju u Karlovac.
Načelnik je obećao urigirati kod nadležnih da autobus ide na samu željezničku stanicu i tamo pokuplja i ostavlja putnike. Ujedno se osvrnuo na županijske cesta na našem području koje je Općina sama obnovila i proširila.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.

Utvrđuje se da je donesena sljedeća 
Odluka o I. izmjenama i dopunama Proračuna Općine Kamanje za 2024. godinu

Odluka o I. izmjenama i dopunama Proračuna Općine Kamanje za 2024. godinu prilaže se uz Zapisnik.

Prelazi se na slijedeću točku.

Ad10) Zaključak o prihvaćanju Odluke o broju djece u pojedinim odgojnim skupinama za pedagošku godinu   
            2024./2025.

Pročelnica je pojasnila da je Upravno vijeće Dječjeg vrtića Kamanje donijelo Odluku o broju djece koja će se upisati u vrtić u pedagoškoj godini 2024./2025. te je taj broj povećan za troje djece te će se upisati ukupno 41 djece. U redoviti desetosatni program vrtićke skupine primljeno je 28 djece od 28 zaprimljenih prihvaćenih Zahtjeva. U redoviti desetosatni program jaslica primljeno je 13 djece od 15 zaprimljenih prihvaćenih Zahtjeva. Dvoje primljene djece ostvaruje pravo polaska u jaslice kada navrše godinu dana. Dvoje djece je na listi čekanja i 1 dijete nije zadovoljilo uvjete za upis u redoviti program DV Kamanje. Za dijete s posebnim potrebama osiguran je asistent, ali to dijete će od jeseni tri puta tjedno pohađati će specijalizirav vrtić u Karlovcu, a asistentica će te dane biti ispomoć dadiljama

Zaključak je dan na raspravu.
Nitko se nije javio za raspravu.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.
Utvrđuje se da je donesen sljedeći
                                                                 ZAKLJUČAK o prihvaćanju Odluke o broju djece
                                                             u pojedinim odgojnim skupinama za pedagošku godinu
                                                                                             2024./2025.

Članak 1.
Daje se suglasnost za upis 41 djece u Dječji vrtić Kamanje po Zapisniku Povjerenstva za upis djece od 04.06.2024. godine prema kojoj bi u pedagoškoj 2024./2025. godini s područja Općine Kamanje ukupno bilo upisano 41 djece od čega 28 u vrtičkoj  skupini, a 13 u jasličkoj skupini.
Članak 2.
Ovaj Zaključak stupa na snagu osmoga dana od dana objave u „Glasniku Općine Kamanje“.

Prelazi se na slijedeću točku. 

Ad11) Odluka o ukidanju svojstva javnog dobra
Predlaže se ukidanje svojstva javnog dobra u naselju Veliki Vrh na k.č.br. 2382/1 put neplodno sa 396 m2, k.č.br. 2382/2 put neplodno sa 90 m2 k.o. Police Pirišće, upisane kao Općina Kamanje - javno dobro u općoj uporabi, s obzirom da iste više nemaju funkciju puta. 

Odluka je dana na raspravu.
Nitko se nije javio za raspravu.
Prelazi se na glasanje.
Utvrđuje se da je ova točka dnevnog reda usvojena JEDNOGLASNO, sa 4 glasova ZA.

Utvrđuje se da je donesena slijedeća
[bookmark: _Hlk168556230]O D L U K A 
o ukidanju svojstva javnog dobra

Članak 1.
	Ukida se svojstvo javnog dobra na nekretninama označenih kao k.č.br. 2382/1 put neplodno sa 396 m2, k.č.br. 2382/2 put neplodno sa 90 m2 k.o. Police Pirišće, upisane kao Općina Kamanje - javno dobro u općoj uporabi, s obzirom da iste više nemaju funkciju puta.

						Članak 2.
	Temeljem ove Odluke Zemljišno-knjižni odjel Općinskog suda u Karlovcu izdvojeni odjel u Ozlju, brisati će svojstvo javnog dobra na gore navedenoj katastarskoj čestici te uknjižiti pravo vlasništva u korist Općine Kamanje.

						Članak 3. 
	Ova Odluka stupa na snagu osmog dana od dana objave u „Glasniku Općine Kamanje“.


Predsjednik Općinskog vijeća zahvalio je prisutnima te zaključio sjednicu u 20:30 sati.



Zapisničar:                                                                                                                          Predsjednik Općinskog vijeća:
Anita Matešić Štajcer                                                                                                                      Ivan Lukunić

